**Telefonon történő kapcsolattartás**

A büntetés-végrehajtás országos parancsnokának a Telekom hálózatos, nem nyilvános mobil távközlési szolgáltatás fogvatartottak részére történő működtetésével kapcsolatos feladatokról szóló 66/2017. (X.16.) OP szakutasítása szabályozza.

A fogvatartott részére a szakutasításban megjelölt feltételek egyidejű fennállása esetén adható ki mobiltelefon. A telefonbeszélgetés – a levelezés általános szabályai szerint – ellenőrizhető, biztonsági okból megszakítható. A beszélgetés ellenőrzése során az ellenőrző tudomására jutott információkat a titokvédelmi, adatvédelmi szabályok betartásával kell kezelni.

Ha az intézet rendjét, biztonságát vagy más személy biztonságát (vagy érdekét súlyosan) sértő információ jut, az ellenőrző tudomására akkor azt – szolgálati érdekként kezelve – írásban jelenteni köteles az információ kezelésére illetékes elöljárónak, további ügyintézés céljából.

Nem figyelhető meg: azon telefonbeszélgetés tartalma, amelyet olyan személlyel (védővel) kezdeményeztek, akivel a beszélgetés nem ellenőrizhető. Ezen kapcsolattartók telefonszámának az informatikai rendszerbe történő felvitele előtt, indokolt esetben visszahívás módszerével ellenőrizni lehet a telefonszám és a hívni kívánt személy, vagy szervezet azonosságát.

Nem lehet ellenőrizni az olyan személlyel (Adatvédelmi Biztos, stb.), vagy szervezettel (Európai Bizottság, stb.) történő telefonbeszélgetést, amelyek a telefonrendszerben vannak rögzítve, ezek az un. szabadon hívható számok körébe tartoznak.

A tárcsázón, csak az engedélyezett telefonszámokon kezdeményezhet hívást. Magánelzárás fenyítés végrehajtása, biztonsági fegyelmi elkülönítés alatt, a fogvatartott a telefon készüléket magánál nem tarthatja.

Letartóztatott irányába kezdeményezett telefonhívás végrehajtása vonatkozásában

A védő hetente egyszer – a letartóztatott büntetőeljárási jogainak gyakorlása érdekében – a fogva tartó intézet által a házirendben megállapítottak szerint, jogosult telefonbeszélgetés kezdeményezésére.

Az ügyvédi megkeresésekre kijelölt időpont: munkanapokon 08.30-10.00 óra. A jogi képviselő által kezdeményezett telefonhívás legfeljebb 1 óra időtartamban folyhat, a visszahívással történő telefonhívásra a napi limit az irányadó.